MENATTO:n ulkomailla toimivien asiantuntijaryhmien sisäisen raportin mukaan terrorijärjestöt saattavat valmistella terrori-iskuja lännessä, nyt kun USA ja tietyt EU-maat valmistautuvat vapauttamaan Syyrian ja Irakin Isis-järjestöstä. USA on viime aikoina lähettänyt tätä varten lisää joukkoja Syyriaan ja Irakiin.

Terroristit iskevät lännessä usein silloin, kun heidän järjestöihinsä kohdistuu sotilaallisia toimenpiteitä Lähi-idässä. Pariisin ja Brysselin terrori-iskujen jälkeen ja Ruotsissa viime viikolla tehtyjen terrorismista epäiltyjen pidätysten jälkeen suomalaisetkin saattavat miettiä, olisivatko iskut mahdollisia täälläkin. Suomalaisten onkin syytä olla varuillaan, koska Suomesta on lähtenyt eniten jihadisteja taistelemaan Isisin riveihin suhteessa muslimien määrään maassa.

Kuten tiedämme, Suomi on myös lähettänyt Lähi-itään joukkoja kouluttamaan Isisin vastaisia taistelijoita. Olisi hyvä harkita, onko joukkojen lähettäminen Irakiin tai Afganistanin tarpeellista tai välttämätöntä. Eikö terrorismin vastaisten tahojen tukeminen taloudellisesti ja poliittisesti riittäisi omien joukkojen lähettämisen sijaan?

Suosittelen, että Suomessa tiukennetaan valvontaa sekä tänne tulevien turvapaikanhakijoiden että täällä asuvien poliittisten islamistiryhmittymien osalta. Terrorismin parissa toimivat tulisi välittömästi karkottaa Euroopasta, ja muutenkin täällä piilossa toimivien poliittisen islamin edustajien työtä tulisi valvoa entistä tiukemmin.

Moskeijoiden lisäksi myös koulujen uskonnonopetusta voisi mielestäni päivittää. Kaikki pyhät kirjat, kuten Raamattu ja Koraani, ovat äärimmäisen laajoja ja vivahteikkaita teoksia jotka jättävät runsaasti lukijan oman tulkinnan varaan. Sen sijaan että kouluissa opetetaan pyhien kirjojen opetuksia olisi mielestäni parempi, että kaikille uskontoryhmille järjestettäisiin yhteisiä, yleistieteellisiä uskonnontunteja, joilla käsitellään vaikkapa etiikkaa ja historiaa. Jos pienille lapsille opetetaan hankalia, monitulkinnallisia asioita ja puhutaan ylentävästi tietystä uskonnosta on mahdollista, että harhaluuloja jää itämään.

Mitä on terrorismin taustalla?

Nykyään kun puhutaan terrorismista länsimaissa, tulee ensimmäisenä mieleen ääri-islamistiset ryhmittymät. Syystäkin, sillä ne ovat olleet kaikkien viimeaikaisten eurooppalaisten terrori-iskujen takana. Tämänkaltaisen terrorismin taustalla on ääri-islamilaisuus ja poliittinen islam – ei vain integrointivaikeudet ja syrjäytyminen, vaan myös uskonnollinen ideologia.

Esimerkiksi äärisunnimuslimiryhmittymien kuten Al-Qaida, Isis, Al-Shabab, Boko-haram, Al-Nusra … ja shiiojen ääriliikkeiden kuten Iranin hallitusta lähellä olevat järjestöt kuten Ansar-e-Hezbollah ja jotkut Irakin Hashd al-Shaabin-ryhmittymät, Irakin Mahdin armeija, sekä Libanonin Hizbollah terroritekojen motiivi on aina ollut poliittinen islam.

Isisin viime hetket

Isisin on arvioitu heikentyneen viime aikoina niin paljon, että se saadaan kokonaan kukistettua tänä vuonna. Tämä on hyvin mahdollista.

Vuonna 2014 Isis pystyi valloittamaan itselleen laajoja alueita Irakissa ja Syyriassa raa’alla voimankäytöllään ja heille lahjoitettujen huippuaseiden turvin. Nyt järjestöllä menee kuitenkin huonommin kuin koskaan, sillä se on kokenut mittavia tappioita ja myös uusien taistelijoiden rekrytoinnit takkuavat. Sen lisäksi suurin osa ulkomaalaistaistelijat eli vierastaistelijat lähteneet pois Syyriasta ja Irakista Libyaan ja EU-maista lähteet jihadistit palanneet takaisin Eurooppaan.

On kuitenkin pidettävä mielessä, että vaikka Isis sellaisena kuin sen tunnemme lakkaisi olemasta, ei itse ongelma katoa mihinkään. Radikaaleja äärimuslimeita nimittäin tuskin saadaan kokonaan kitkettyä, toimivatpa he sitten Isisin riveissä tai jonkun muun järjestön nimissä. Terroristiryhmiä on monia muitakin. Yhteistä kaikille ryhmille on, että heillä on vahvoja tukijatahoja, usein valtioita tai järjestöjä, jotka poliittisista syistä rahoittavat niiden toimintaa.

Milloin terrori-iskut loppuvat ?

Iskut loppuvat silloin kun terrorismia synnyttävä tuotantokoneisto saadaan kitketyksi. Joka tapauksessa pysyvää rauhaa Lähi-idän ja lännen välillä ei ole mahdollista rakentaa niin kauan kuin suurvallat lähestyvät Lähi-itää omien taloudellisten intressiensä kautta. Kaupan vuoksi ei pitäisi polkea tasa-arvoa. Diktaattorien tukeminen, samoin kuin asekilpailu ja likaiset liittolaissuhteet. lisäävät terrorismia kaikkialla.

Lisäksi länsivaltioiden johtamat tuhoisat sotatoimet, joita olemme viime vuosina nähneet Libyassa, Irakissa, Syyriassa, Jemenissä, Afganistanissa jne., tulee lopettaa, ja tilalle miettiä rauhanomaisia prosesseja jotka tukevat demokratian toteutumista alueella. Muuten terroristi-iskujen välttäminen on mahdotonta. Länsimaiden tukemat sotilaalliset toimet ovat omiaan herättämään tietyissä paikallisissa väestöryhmissä kostonhalua.

Tähän asti terrorismin vastaisessa taistelussa ollaan keskitytty taistelemaan yksittäisiä ryhmiä vastaan: talebaneja, Al-Qaidaa ja nyt Isisiä. Mikäli halutaan kitkeä poliittinen islam ja terrorismi ilmiönä, kannattaisi kuitenkin voimavarat keskittää näiden tukijamaiden toiminnan valvomiseen ja kitkemiseen. Tavoitteena tulisi olla saada tahot lakkauttamaan tukensa terroristeille, koska niin kauan kun terrorismilla on näin voimakkaita tukijoita, syntyy kukistettujen terroristiryhmien tilalle aina uusia. Taistelu ääri-islamilaisten terrorismia vastaan kannattaa siis suunnata ”lopputuotteen” sijaan terrorismia synnyttäviin ”tuotantolaitoksiin”.

Minusta olisi hyvä ja tärkeää, ettei Suomi tukisi mitään uskontoryhmää taisteluissaan toista vastaan, olipa kyseessä sitten shiiat tai sunnit, juutalaiset tai muslimit, kristityt ja sunnit. On hedelmällisempää edistää tasa-arvoa, kuin suosia jotain tiettyä ryhmää. Olisi myös hyvä sunnijärjestöjen valvomisen lisäksi valvoa Suomeen soluttautuneita shiiajärjestöjä, koska nekin saattavat muodostaa aikapommin, mikäli lännen suhteet huononevat Lähi-idän shiialeirin kanssa.

Alan Salehzadeh